És ahogyan Mózes felemelte a kígyót a pusztában, úgy kell az Emberfiának is felemeltetnie,

hogy aki hisz, annak örök élete legyen őbenne. Jn 3,14-15

Jézus és Nikodémus beszélgetésében a résztvevők közül mindenki ismerte a zsidóság történetét. Mózes a pusztai vándorlás során a Mindenható Isten útmutatása alapján emeltette fel egy póznára a rézből készített kígyót. Aki erre a felemelt rézkígyóra ránézett, meggyógyult a büntetésből küldött természetes kígyók marásától. (Egyes magyarázatok szerint ezen a póznán egy vízszintes rész tartotta a rézkígyót és így az összkép a kereszt alakját mutatta.)

A feltekintés egy egyszerű cselekedet, bár az önérzetnek ez is nehéz lehet. (Nincs feljegyzésünk arról, hogy mindenki élt a lehetőséggel.) Aki feltekintett és meggyógyult, a gyógyulása érdekében valójában nem tett semmit. Nem kellett se vizes borogatás, se tea vagy valami más, de a gyógyulás bekövetkezett.

Jézus saját keresztre feszítését vetíti előre ezzel a képpel. Ahogy a kígyó felemelése megváltást jelentett minden élő számára a halálos kígyómarástól, ugyanúgy Jézus keresztre feszítése örök életet, mégpedig Isten jelenlétében töltendő örök életet jelent minden ember számára. Ez a kereszthalál eredménye. Mindez csak akkor, ha elhiszem és élek a lehetőséggel. *VGy*